Document ID: 32009R0274

REGOLAMENT TAL-KUMMISSJONI (KE) Nru 274/2009
tat-2 ta’ April 2009
li jiffissa l-limitu kwantitattiv għall-esportazzjonijiet taz-zokkor u l-isoglukożju lil hinn mill-kwota sa tmiem is-sena tas-suq 2009/2010
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1), u partikolarment l-Artikolu 61, l-ewwel paragrafu, il-punt (d) flimkien mal-Artikolu 4 tiegħu,
Billi:
(1)
Skont l-Artikolu 61, l-ewwel paragrafu, il-punt (d), tar-Regolament (KE) Nru 1234/2007, iz-zokkor jew l-isoglukożju li jiġi prodott lil hinn mill-kwota msemmija fl-Artikolu 56 ta’ dak ir-Regolament jista’ jiġi esportat biss skont il-limitu kwantitattiv li għandu jiġi ffissat.
(2)
Regoli dettaljati tal-implimentazzjoni għall-esportazzjonijiet lil hinn mill-kwota, b’mod partikolari rigward il-ħruġ ta’ liċenzji tal-esportazzjoni, huma stipulati bir-Regolament tal-Kummissjoni (KE) Nru 951/2006 (2). Madankollu, il-limitu kwantitattiv għandu jiġi ffissat għal kull sena tas-suq, fid-dawl tal-opportunitajiet possibbli fis-swieq tal-esportazzjoni.
(3)
Għal ċerti produtturi Komunitarji taz-zokkor u l-isoglukożju, l-esportazzjonijiet mill-Komunità jirrappreżentaw parti importanti tal-attivitajiet ekonomiċi tagħhom, u stabbilixxew swieq tradizzjonali barra mill-Komunità. L-esportazzjonijiet taz-zokkor u l-isoglukożju lejn dawn is-swieq jistgħu jkunu ekonomikament vijabbli anke mingħajr l-għoti ta’ rifużjonijiet tal-esportazzjoni. Minħabba f’hekk, jeħtieġ li jiġi ffissat limitu kwantitattiv għall-esportazzjonijiet taz-zokkor u tal-isoglukożju lil hinn mill-kwota, b’tali mod li l-produtturi Komunitarji kkonċernati jistgħu jkomplu jfornu lis-swieq tradizzjonali tagħhom.
(4)
Għas-sena tas-suq 2009/2010, huwa stmat li l-iffissar tal-limitu kwantitatttiv għal 650 000 tunnellata, f’ekwivalenti taz-zokkor abjad, għall-esportazzjonijiet taz-zokkor lil hinn mill-kwota, u għal 50 000 tunnellata, f’materja niexfa, għall-isoglukożju lil hinn mill-kwota, jkun jikkorrispondi għad-domanda fis-suq.
(5)
L-esportazzjonijiet tal-Komunità lejn ċerti destinazzjonijiet fil-qrib u lejn pajjiżi terzi li jagħtu lil prodotti Komunitarji trattament preferenzjali tal-importazzjoni bħalissa huma f’pożizzjoni kompetittiva partikolarment favorevoli. Fid-dawl tal-assenza ta’ strumenti adegwati ta’ għajnuna reċiproka fil-ġlieda kontra l-irregolaritajiet u biex jitnaqqas kemm jista’ jkun ir-riskju tal-frodi u biex ma jitħalla jsir l-ebda abbuż assoċjat mal-importazzjoni mill-ġdid jew mad-dħul mill-ġdid fil-Komunità ta’ zokkor lil hinn mill-kwota, ċerti destinazzjoniiet fil-qrib għandhom ikunu eskluzi mid-destinazzjonijiet eliġibbli.
(6)
Fid-dawl tal-istima ta’ anqas riskji ta’ frodi eventwali għall-isoglukożju minħabba n-natura tal-prodott, mhuwiex meħtieġ li jkunu ristretti d-destinazzjnijiet eliġibbli għall-esportazzjoni tal-iskglukożju lil hinn mill-kwota.
(7)
Il-miżuri stipulati f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Iffissar tal-limitu kwantitattiv għall-esportazzjonijiet ta’ zokkor lil hinn mill-kwota
1. Għas-sena tas-suq 2009/2010, li tiddekorri mill-1 ta’ Ottubru 2009 sat-30 ta’ Settembru 2010, il-limitu kwantitattiv imsemmi fl-Artikolu 61, l-ewwel paragrafu, il-punt (d) tar-Regolament (KE) Nru 1234/2007 għandu jkun 650 000 tunnellata għall-esportazzjonijiet mingħajr rifużjoni ta’ zokkor abjad lil hinn mill-kwota kopert bil-kodiċi tan-NM 1701 99.
2. L-esportazzjonijiet fi ħdan il-limitu kwantitattiv iffissat fil-paragrafu 1 għandhom ikunu permessi għad-destinazzjonijiet kollha, għajr:
(a)
pajjiżi terzi: l-Andorra, il-Liechtenstein, is-Santa Sede (l-Istat tal-Vatikan), San Marino, il-Kroazja, il-Bożnja u l-Ħerzegovina, is-Serbja (3), il-Montenegro, l-Albanija, u l-ex-Repubblika Jugoslava tal-Maċedonja;
(b)
it-territorji tal-Istati Membri li ma jagħmlux parti mit-territorju doganali tal-Komunità: il-Gżejjer Faroe, Greenland, Heligoland, Ceuta, Melilla, il-lokalitajiet ta’ Livigno u ta’ Campione d’Italia, u ż-żoni tar-Repubblika ta’ Ċipru fejn il-Gvern tar-Repubblika ta’ Ċipru ma jeżerċitax kontroll effettiv;
(ċ)
it-territorji Ewropej li għar-relazzjonijiet esterni tagħhom huwa responsabbli Stat Membru li ma jiffurmax parti mit-territorju doganali tal-Komunità: Ġibiltà.
Artikolu 2
Iffissar tal-limitu kwantitattiv għall-esportazzjonijiet ta’ isoglukożju lil hinn mill-kwota
1. Għas-sena tas-suq 2009/2010, li tiddekorri mill-1 ta’ Ottubru 2009 sat-30 ta’ Settembru 2010, il-limitu kwantitattiv imsemmi fl-Artikolu 61, l-ewwel paragrafu, il-punt (d) tar-Regolament (KE) Nru 1234/2007 għandu jkun 50 000 tunnellata ta’ materja niexfa, għall-esportazzjonijiet mingħajr rifużjoni ta’ isoglukożju lil hinn mill-kwota kopert bil-kodiċijiet tan-NM 1702 40 10, 1702 60 10 u 1702 90 30.
2. L-esportazzjonijiet tal-prodotti msemmija fil-paragrafu 1 għandhom ikunu permessi biss meta jissodisfaw il-kundizzjonijiet stipulati fl-Artikolu 4 tar-Regolament (KE) Nru 951/2006.
Artikolu 3
Dħul fis-seħħ
Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Ottubru 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 2 ta’ April 2009.

Labels: 3
17